Document ID: 32005D0841

ΑΠΌΦΑΣΗ ΤΗΣ ΕΠΙΤΡΟΠΉΣ
της 28ης Νοεμβρίου 2005
για την προσωρινή εμπορία ορισμένων σπόρων του είδους Triticum durum, που δεν ικανοποιούν τις απαιτήσεις της οδηγίας 66/402/ΕΟΚ του Συμβουλίου
(κοινοποιηθείσαυπό τον αριθμό Ε(2005) 4527)
(Κείμενο που παρουσιάζει ενδιαφέρον για τον ΕΟΧ)
(2005/841/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη,
τη συνθήκη για την ίδρυση της Ευρωπαϊκής Κοινότητας,
την οδηγία 66/402/ΕΟΚ του Συμβουλίου, της 14ης Ιουνίου 1966, για την εμπορία των σπόρων δημητριακών (1), και ιδίως το άρθρο 17,
Εκτιμώντας τα ακόλουθα:
(1)
Στην Αυστρία η ποσότητα διαθεσίμων σπόρων χειμερινών ποικιλιών σκληρού σίτου (Triticum durum) κατάλληλων για τις εθνικές κλιματολογικές συνθήκες και που ικανοποιεί τις απαιτήσεις της οδηγίας 66/402/ΕΟΚ ως προς τη βλαστητική ικανότητα είναι ανεπαρκής και ως εκ τούτου μη κατάλληλη για να ανταποκριθεί στις ανάγκες του κράτους μέλους.
(2)
Δεν είναι δυνατόν να καλυφθεί η ζήτηση για σπόρο της ποικιλίας αυτής ικανοποιητικά με σπόρο από άλλα κράτη μέλη ή από τρίτες χώρες, που να ικανοποιεί όλες τις απαιτήσεις που θεσπίζονται με την οδηγία 66/402/ΕΟΚ.
(3)
Κατά συνέπεια, θα πρέπει να επιτραπεί στην Αυστρία να δώσει άδεια εμπορίας σπόρου αυτού του είδους με λιγότερο αυστηρές απαιτήσεις για περίοδο που θα λήγει στις 15 Νοεμβρίου 2005.
(4)
Επιπλέον, άλλα κράτη μέλη, ασχέτως του αν ο σπόρος έχει συγκομισθεί σε κράτος μέλος ή σε τρίτη χώρα που καλύπτεται από την απόφαση 2003/17/ΕΚ του Συμβουλίου, της 16ης Δεκεμβρίου 2002, για την ισοδυναμία των καλλιεργητικών ελέγχων των σποροπαραγωγικών καλλιεργειών που διενεργούνται σε τρίτες χώρες και την ισοδυναμία των σπόρων προς σπορά που παράγονται σε τρίτες χώρες (2), που είναι σε θέση να εφοδιάσουν την Αυστρία με σπόρο της ποικιλίας αυτής, θα πρέπει να λάβουν άδεια για την εμπορία του σπόρου αυτού.
(5)
Ενδείκνυται να ενεργήσει η Αυστρία ως συντονιστής ώστε να διασφαλισθεί ότι η συνολική ποσότητα σπόρου για την οποία θα δοθεί η άδεια σύμφωνα με την παρούσα απόφαση δεν υπερβαίνει την μέγιστη ποσότητα που καλύπτεται από την απόφαση αυτή.
(6)
Τα μέτρα που προβλέπονται από την παρούσα απόφαση είναι σύμφωνα με την γνώμη της μόνιμης επιτροπής σπόρων και πολλαπλασιαστικού υλικού για τη γεωργία, την κηπουρική και τη δασοκομία,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η εμπορία στην Κοινότητα σπόρου χειμερινού σκληρού σίτου που δεν ικανοποιεί τις ελάχιστες απαιτήσεις βλαστητικής ικανότητας που θεσπίζονται με την οδηγία 66/402/ΕΟΚ θα επιτραπεί για περίοδο που θα λήγει στις 15 Νοεμβρίου 2005, σύμφωνα με τους όρους που εμφαίνονται στο παράρτημα της παρούσας απόφασης και υπό τις ακόλουθες προϋποθέσεις:
α)
η βλαστητική ικανότητα είναι τουλάχιστον 75 % καθαρού σπόρου·
β)
η επίσημη ετικέτα αναφέρει τη βλαστητική ικανότητα που έχει διαπιστωθεί στην επίσημη εξέταση ή την εξέταση που πραγματοποιήθηκε υπό επίσημη εποπτεία σύμφωνα με το άρθρο 2 παράγραφος 1 σημείο ΣΤ στοιχείο δ) και το άρθρο 2 παράγραφος 1 σημείο Ζ στοιχείο δ) της οδηγίας 66/402/ΕΟΚ·
γ)
ο σπόρος θα πρέπει να έχει πρώτα διατεθεί στην αγορά σύμφωνα με το άρθρο 2 της παρούσας απόφασης.
Άρθρο 2
Κάθε προμηθευτής σπόρου που επιθυμεί να διαθέσει στην αγορά τους σπόρους στους οποίους αναφέρεται το άρθρο 1 θα πρέπει να υποβάλει σχετικό αίτημα στο κράτος μέλος στο οποίο είναι εγκατεστημένος.
Το υπόψη κράτος μέλος οφείλει να επιτρέψει στον προμηθευτή να θέσει τον σπόρο αυτό στην αγορά εκτός εάν:
α)
υφίστανται επαρκείς ενδείξεις βάσει των οποίων είναι αμφίβολο κατά πόσο ο προμηθευτής είναι σε θέση να διαθέσει στην αγορά την ποσότητα σπόρου για την οποία υπέβαλε αίτηση χορήγησης αδείας, ή
β)
η συνολική ποσότητα που επιτρέπεται να διατεθεί στην αγορά σύμφωνα με την υπόψη παρέκκλιση θα υπερέβαινε την μέγιστη ποσότητα που ορίζεται στο παράρτημα.
Άρθρο 3
Τα κράτη μέλη θα παρέχουν αμοιβαία διοικητική συνδρομή για την εφαρμογή της παρούσας απόφασης.
Η Αυστρία θα ενεργήσει ως κράτος μέλος συντονιστής, ώστε να διασφαλισθεί ότι η συνολική ποσότητα για την οποία θα δοθεί άδεια δεν θα υπερβεί την μέγιστη ποσότητα που ορίζεται στο παράρτημα.
Κάθε κράτος μέλος που λαμβάνει αίτηση σύμφωνα με το άρθρο 2 οφείλει αμέσως να γνωστοποιεί στο κράτος μέλος συντονιστή την καλυπτόμενη από την αίτηση ποσότητα. Το κράτος μέλος συντονιστής οφείλει αμέσως να ενημερώσει το γνωστοποιούν κράτος μέλος κατά πόσον η άδεια θα οδηγούσε στην υπέρβαση της μέγιστης ποσότητας.
Άρθρο 4
Τα κράτη μέλη οφείλουν αμέσως να γνωστοποιούν στην Επιτροπή και στα άλλα κράτη μέλη τις ποσότητες για τις οποίες τους έχει χορηγηθεί άδεια διάθεσης στο εμπόριο σύμφωνα με την παρούσα απόφαση.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 28 Νοεμβρίου 2005.

Labels: 3
17
18
6